Is jy onseker of jy ’n tawwe kampeerder is? En of jy sal oorleef sonder ’n warm stort of muntwasmasjiene? Oorweeg dié drie kampe aan die Botswana-kant van die Kgalagadi-oorgrenspark as ’n oefenlopie. Hulle is skaars ’n kilometer van die ‘beskawing’ af.
Oorweeg die Two Rivers-, Rooiputs- en Polentswa-kampplekke aan die Botswana-kant van die park. Die drie kampplekke is skaars ’n kilometer van die Nossob-pad af. Dis ’n goeie manier om te kyk hoe wild julle werklik is, voor julle al die pad tot by die Kaa-hek ry.
Two Rivers is ’n goeie alternatief as jy nie lus het vir die geroesemoes by die Twee Rivieren-ruskamp nie, maar jy gaan ’n warm stort moet opgee vir die stilte. Hier is ’n treurige ablusieblok wat seker eens op ’n tyd gewerk het, maar vir nou kan jy net staatmaak op koue water. Hier is vier staanplekke met ’n sementblad en ’n A-raamskuiling.
Al die kampplekke lyk basies dieselfde, met die uitsondering van kampplek 4 wat onder ’n groot watertenk gelëe is en nie sy eie ablusie- of stortgeriewe het nie. Kampeerders is veronderstel om die geriewe by kampplek 6 te deel, maar dié lê sowat 70 meter weg.
Jy kan nié daardie skêrdomkrag wat in jou varsitydae in jou Citi Golf se bagasiebak was, gebruik wanneer jy met jou veldryer in die boendoes gaan speel nie. Jy het een van dié swaargewigmenere nodig.
Sake het aansienlik gevorder sedert die basiese bottel- en skêrdomkragte wat in soveel voertuie van ’n klompie jare gelede te sien was.
’n Trolliedomkrag is waarskynlik die beste opsie vir ’n sedan, maar daarvoor het jy basies ’n volmaakte plat oppervlak nodig – én jy word beperk met hoe hoog jy die voertuig kan lig.
Hoe maak jy met jou veldryer met sy hoë grondvryhoogte wanneer jy tussen niks en nêrens is? Jy gaan iets met ’n bietjie meer staankrag nodig hê. Daarom het ons ’n klompie van hulle onder hande geneem sodat jy een kan kies wat in jou smaak en begroting sal val.
As jy die soort 4x4-bestuurder is wat dit verkies om in die berge oor rotse te klouter eerder as om in die sand te speel is dié 60 duim-model van T-Max die domkrag vir jou.
Hy is met poeierverf behandel, wat beteken hy is duursaam, selfs in uiterste toestande. Hierdie Australiese maatskappy is bekend vir sy taai wenasse en ander 4x4-toerusting – en dié domkrag is geen uitsondering nie.
Die domkrag is een van die groter modelle in ons toets en beslaan ’n groot oppervlakte onder die motor. Hy het ook ’n ingeboude veiligheidsklep.
Takla is waarskynlik beter bekend vir sy reeks puik sitplekoortreksels, maar hulle vervaardig ook twee lugdomkragte (onderskeidelik 1,5 t en 2,5 t). Jy kry ’n aparte klep wat jy kan gebruik wanneer jou uitlaatpyp beskadig is. Andersins pas die domkrag se lugpyp danksy ’n spesiale ring aan die voorkant knus in jou uitlaatpyp.
Die Takla-lugdomkrag het ook ’n unieke ontwerp met ’n harde basis én bokant; dus het jy nie ’n beskermende mat nodig wanneer jy hom gebruik nie.
Met dié legendariese naam kan ’n mens nie verkeerd gaan nie. Hi-Lift se gegote domkragte word van die beste materiaal gemaak en die maatskappy doen al langer as ’n eeu sake. Jy kan jou domkrag ook aanpas met ’n verbindingstuk, basisplaat en domkragpunt om by jou behoeftes aan te pas.
Hierdie is die hardebaard in die groep: Met sy vermoë om tot 4,2 t te lig is hy nét die domkrag vir daardie veldryer van jou wat so swaar toegerus is met ’n gelaaide dakrak en vol watertenks. Hy kan jou motor tot 750 mm hoog lig en sy eenrigtingklep sorg dat hy ure lank opgeblaas bly, indien nodig.
Die keël vir die uitlaatpyp is hard; dus moet jy hom hard teen die pyp druk om hom opgeblaas te kry.
Jy kan hierdie domkrag, wat jou voertuig ’n volle 970 mm kan lig, ook gebruik om jou voertuig te stoot of te trek wanneer jy hom moet herwin. Maak net seker jy verstaan hoe om hom te gebruik, want die maksimumkapasiteit is 1 050 kg.
Jy kry ’n beskermende drasak by; dus verweer hy nie aan die buitekant of op die dak van jou veldryer nie.
Maak seker die lugpyp is nie gedraai of geknak as jy die domkrag afblaas nie. Anders pas hy nie terug in sy sak nie.
Die Saftrade is die goedkoopste van al die domkragte wat ons getoets het. Hy kan ’n stewige 3 t lig én jy kry twee beskermende matte om die sak teen klippe en skerp dele op jou ryding se onderstel te beskerm.
Die vernuwings wat Isuzu aan die KB aangebring het, is beduidend. Maar dis waarskynlik ’n bietjie laat, glo Jaco Kirsten.